b'\n_START_ARTICLE_\nMihai Chi\xc8\x9bac\n_START_SECTION_\nBiografie\n_START_PARAGRAPH_\nMihai Chi\xc8\x9bac s-a n\xc4\x83scut \xc3\xaen comuna Suhar\xc4\x83u din jude\xc8\x9bul Boto\xc8\x99ani. El a absolvit \xc8\x98coala Militar\xc4\x83 de Ofi\xc8\x9beri Activi \xe2\x80\x9eNicolae B\xc4\x83lcescu\xe2\x80\x9d din Sibiu, specialitatea Infanterie (1948-1949) \xc8\x99i apoi Academia Militar\xc4\x83 din Bucure\xc8\x99ti - Facultatea de Arme \xc3\x8entrunite (1950-1952). A ob\xc8\x9binut ulterior titlul \xc8\x99tiin\xc8\x9bific de doctor \xc3\xaen \xc8\x99tiin\xc8\x9be militare._NEWLINE_A \xc3\xaendeplinit func\xc8\x9biile de ofi\xc8\x9ber \xc3\xaen Direc\xc8\x9bia Opera\xc8\x9bii a Marelui Stat Major (1952-1954), \xc8\x99ef al Sec\xc8\x9biei P.L. din Comandamentul Trupelor Chimice, comandant al \xc8\x98colii de Ofi\xc8\x9beri de Chimie (septembrie 1960 - iunie 1961), conferen\xc8\x9biar la Academia Militar\xc4\x83 (1961 - 1968), comandantul Trupelor Chimice (23 ianuarie 1968 - 3 ianuarie 1990) \xc8\x99i comandant al garnizoanei Bucure\xc8\x99ti. A fost \xc3\xaenaintat la gradele de colonel (1968), general-maior (decembrie 1972) \xc8\x99i apoi la cel de general-locotenent (august 1984)._NEWLINE_Mihai Chi\xc8\x9bac a fost c\xc4\x83s\xc4\x83torit._NEWLINE_La data de 17 decembrie 1989, a f\xc4\x83cut parte din echipa de generali (Ion Coman, Victor St\xc4\x83nculescu, \xc8\x98tefan Gu\xc8\x99\xc4\x83, Constantin Nu\xc8\x9b\xc4\x83 \xc8\x99.a.) trimis\xc4\x83 de Nicolae Ceau\xc8\x99escu la Timi\xc8\x99oara ca s\xc4\x83 reprime revolu\xc8\x9bia._NEWLINE_La data de 28 decembrie 1989, generalul-locotenent Mihai Chi\xc8\x9bac a fost numit \xc3\xaen func\xc8\x9bia de ministru de interne \xc3\xaen Guvernul Petre Roman (1) prin Decret  al pre\xc8\x99edintelui Consiliului Frontului Salv\xc4\x83rii Na\xc8\x9bionale, Ion Iliescu \xc8\x99i \xc3\xaenaintat la gradul de general-colonel (cu 3 stele)._NEWLINE_La data de 14 iunie 1990, generalul-colonel Mihai Chi\xc8\x9bac a fost eliberat din func\xc8\x9bia de ministru de interne .\n_START_SECTION_\nTrimitere \xc3\xaen judecat\xc4\x83 \xc8\x99i condamnare\n_START_PARAGRAPH_\nO comisie guvernamental\xc4\x83 condus\xc4\x83 de Viorel Oancea a propus \xc3\xaen 1990 trimiterea \xc3\xaen judecat\xc4\x83 a generalului Mihai Chi\xc8\x9bac, pe atunci ministru de interne, pentru participare la reprimarea revolu\xc8\x9biei. Acest lucru s-a realizat \xc3\xaen 1997. \xc3\x8en 1999 Mihai Chi\xc8\x9bac a fost condamnat la 15 ani \xc3\xaenchisoare \xc8\x99i degradare militar\xc4\x83 de c\xc4\x83tre Curtea Suprem\xc4\x83, condamnare men\xc8\x9binut\xc4\x83 \xc3\xaen 2000 dup\xc4\x83 recurs, dar anulat\xc4\x83 \xc3\xaen 2004 \xc3\xaen urma unui recurs \xc3\xaen anulare . \xc3\x8en 2007, la rejudecare, generalul Chi\xc8\x9bac a fost iar\xc4\x83\xc8\x99i condamnat dar sentin\xc8\x9ba a fost atacat\xc4\x83 cu recurs._NEWLINE_La data de 15 octombrie 2008, \xc3\x8enalta Curte de Casa\xc8\x9bie \xc8\x99i Justi\xc8\x9bie a respins recursul generalilor Victor St\xc4\x83nculescu \xc8\x99i Mihai Chi\xc8\x9bac, men\xc8\x9bin\xc3\xa2nd sentin\xc8\x9ba de 15 ani de \xc3\xaenchisoare \xc8\x99i degradare militar\xc4\x83 \xc3\xaen procesul Revolu\xc8\x9biei din Timi\xc8\x99oara._NEWLINE_Procedurile din procesul Generalilor Chi\xc8\x9bac \xc8\x99i St\xc4\x83nculescu a fost deseori criticat de Curtea Europeana A Drepturilor Omului pentru tergiversarea procedurilor de c\xc4\x83tre stat _NEWLINE_Pe 16 septembrie 2010, Chi\xc8\x9bac a fost eliberat din Spitalul Penitenciar Jilava, dup\xc4\x83 ce a ob\xc8\x9binut acordul instan\xc8\x9bei pe motive medicale. Pe 1 noiembrie 2010, fostul general-colonel \xc3\xaen rezerv\xc4\x83 Mihai Chi\xc8\x9bac, care peste trei zile ar fi \xc3\xaemplinit 82 de ani a murit la Spitalul Militar din Capital\xc4\x83 \xc3\xaen urma unui stop cardio-respirator._NEWLINE_Curtea European\xc4\x83 a Drepturilor Omului a deliberat asupra recursului generalui Chitac inclusiv dup\xc4\x83 decesul acestuia \xc3\xaen 2010. \xc3\x8en decizia dat\xc4\x83 pe 3 iulie 2012, Curtea a constatat c\xc4\x83 procesul acestuia, ca \xc8\x99i cel al generalului St\xc4\x83nculescu, a decurs f\xc4\x83r\xc4\x83 \xc3\xaenc\xc4\x83lcarea drepturilor acestora. Ulterior, \xc3\xaen 24 martie 2015 CEDO a hot\xc4\x83r\xc3\xa2t c\xc4\x83 nici sub aspectul duratei procedurii nu se poate re\xc8\x9bine c\xc4\x83 s-ar fi s\xc4\x83v\xc3\xa2r\xc8\x99it vreun abuz fa\xc8\x9b\xc4\x83 de Mihai Chi\xc8\x9bac \xc8\x99i Victor St\xc4\x83nculescu. De\xc8\x99i anterior CEDO condamnase statul rom\xc3\xa2n la desp\xc4\x83gubiri pentru victime ale revolu\xc8\x9biei anume pentru durata prea mare a procedurii din cazul Chi\xc8\x9bac-St\xc4\x83nculescu, \xc3\xaen cazul celor doi inculpa\xc8\x9bi CEDO a argumentat c\xc4\x83 durata procedurii nu se poate socoti dec\xc3\xa2t de la punerea lor oficial\xc4\x83 sub acuzare, \xc8\x99i din aceast\xc4\x83 durat\xc4\x83 trebuie sc\xc4\x83zut\xc4\x83 perioada de declarare a recursului \xc3\xaen anulare care a fost f\xc4\x83cut \xc3\xaen interesul \xc8\x99i la cererea inculpa\xc8\x9bilor.'